*Ijjas Tamás*

**Telefon**

Aput ma háromszor rajzoltam le.

Először embernek, szúrós borostával,

amit reggel direkt az arcomhoz dörzsölt,

hogy ébresztő hétalvó, oviban a helyed,

Utána meg is puszilt persze. Aztán

lerajzoltam kutyának, mert anyu mindig

azt mondja, hogy apu nagy, barna

kutyaszemébe szeretett bele. Apu olyan

kicsi kutya lett, mint Pali bácsi tacsija,

rajzoltam neki csontot is, amit eláshat

meg kiáshat. Harmadszor lerajzoltam

telefonnak, amit ki lehet hangosítani,

és rajzoltam hozzá egy puszit, ami repül

felém, és amikor arcomra cuppan,

át kell adnom anyunak meg bátyónak is,

mert ez az apu puszija Amerikából.